

**REPUBLIKA HRVATSKA**

**PRIMORSKO-GORANSKA ŽUPANIJA**



**OPĆINA MATULJI**

**Općinsko vijeće**

***Z A P I S N I K***

***sa 34. sjednice Općinskog vijeća Općine Matulji održane***

***05.09.2024. godine u vijećnici Općine Matulji***

Sjednicu je u **17,02** sati otvorila **PREDSJEDNICA** Općinskog vijeća Općine Matulji, Iva Letina. Rekla je da se vidimo nakon kratke stanke te da su vjerojatno bili na godišnjem pa su odmorni, čili i mogu krenuti dalje. Pozdravila je sve vijećnike, goste i predstavnike medija.

**PREDSJEDNICA** Općinskog vijeća proziva vijećnike, te utvrđuje da su:

**Sjednici nazočni sljedeći vijećnici:** Ivana Bratović, Gordana Galešić, Miljenko Hegeduš, Nevio Klarić, Iva Letina, Ivan Lipovac, Irena Lovrić, Vladan Mekterović, Sandro Pecman, Doris Stanić, Rajko Stanić i Arsen Sušanj. Vijećnik Slobodan Juračić najavio je da će doći na sjednicu kasnije.

**Trenutno odsutni**: Bojan Šustar

**Opravdano odsutna vijećnica**: Eni Šebalj.

**PREDSJEDNICA** Općinskog vijeća - konstatira da je došao vijećnik Slobodan Juračić te je sjednici Općinskog vijeća **prisutno 13 vijećnika (od ukupno 15 vijećnika**),te da će sve odluke donesene na sjednici biti pravovaljane.

**Sjednici Vijeća nazočni su:**

1. Općinski načelnik Općine Matulji – Vedran Kinkela
2. Pročelnica Jedinstvenog upravnog odjela Općine Matulji, Irena Gauš,
3. Voditeljica Odsjeka za samoupravu i upravu, Smiljana Veselinović
4. Predstavnik Komunalac d.o.o. i Liburnijske vode d.o.o. – Ervino Mrak
5. Predstavnik Regionalne veletržnice Rijeka – Matulji d.d. – Vilim Sanković
6. Predstavnik Žičara Učka d.d. – Milorad Stanić
7. Predstavnik KD Autotrolej d.o.o. – Petar Vidačković
8. Ugovoreni snimatelj Obrta RIF-MARKETING – Nikola Cvjetović
9. Novinarka Novog Lista, Aleksandra Kućel Ilić i snimatelj
10. Viša savjetnica za poslove izvršnog i predstavničkog tijela – Diana Grbac Lazar

Za ovjerovitelje zapisnika **JEDNOGLASNO** su izabrani: **Arsen Sušanj i Ivana Bratović**.

**PREDSJEDNICA** Općinskog vijeća poziva Općinskog načelnika da podnese Izvješće o aktivnostima između dvije sjednice.

**OPĆINSKI NAČELNIK** - daje kratak pregled aktualnosti za period između sjednica Općinskog vijeća od 15.05.2024. do 05.09. 2024. godine.

**PREDSJEDNICA** Općinskog vijeća poziva vijećnike na davanje komentara po Izvješću Općinskog načelnika

**PREDSJEDNICA** Općinskog vijeća utvrđuje da se nitko od vijećnika nije javio za komentar te poziva vijećnike na postavljanje novih vijećničkih pitanja.

***Vijećnička pitanja:***

**NEVIO KLARIĆ –** postavlja dva pitanja:1.planira li se i ako da kada, izgradnja nogostupa kroz mjesto Rupa; 2. je li se ikada razmišljalo o tome i ako da, kakvi su bili zaključci da sjednice Općinskog vijeća emitiramo uživo, da time možda ljude više zainteresiramo za rad Općinskog vijeća.

**OPĆINSKI NAČELNIK** – što se tiče izgradnje nogostupa kroz Rupu, to je tematika koja je nedavno dobila svoj začetak u javnosti kroz određena pisanja, mi smo to primili na znanje. Kroz određeno vrijeme ćemo vidjeti što se tu može napraviti ili ne može napraviti s obzirom na sve planove sukladno planu građenja i proračunu Općine Matulji. Što se tiče emitiranja u živo mislim da je to pitanje za Općinsko vijeće, a ne za načelnika, ako se ne varam što se tiče nadležnosti.

**PREDSJEDNICA** Općinskog vijeća – rekla je što se tiče emitiranja uživo da možemo malo raspravljati o tome

**SLOBODAN JURAČIĆ** – već se to pitanje raspravljalo na vijeću u nekoliko navrata i uvijek se došlo do zaključka da je, a i prema evidencijama svih onih koji to rade uredno, pored svih tih priča u odnosu na cijenu koštanja, a mi imamo sve naše sjednice vijeća snimljene i u roku od dan, dva emitirane na webu. A direktan prijenos baš da je toliko interesantan, da je toliko posjećen u odnosu na cijene koštanja, nije. I zaključak vijeća u prethodnom sazivu još je bio da, kad je bio kolega Buković predsjednik, isto se raspravljalo o tome, ponude su bile tu na stolu.

**NEVIO KLARIĆ** – znamo li o kojim se ciframa radi

**PREDSJEDNICA Općinskog vijeća** – vjerojatno su već i druge cifre. Predlaže da, s obzirom da su se povećale cijene, možemo zatražiti ponudu pa vidjet.

**ARSEN SUŠANJ** – prvo pitanje je upućeno za predsjednicu, u 4. ili 5. mjesecu je pitao što se može za mještane gornjih krajeva napraviti za nekakve beneficije napraviti u vezi auto puta, pa je odgovorila da je izašla vijest da će se to ukinuti i da je ta vijest izašla u 1. mjesecu. Gdje je to zapelo i zašto su naplatne još uvijek tamo.

**PREDSJEDNICA Općinskog vijeća** – ne znamo trenutno još ništa o tome, ali šta je ministar bio rekao za naplatne kućice.

**ARSEN SUŠANJ** – bio je da se prije ljeta ukidaju

**PREDSJEDNICA Općinskog vijeća** – ne, apsolutno nije ta informacija bila. Ja da ih ukidam, ja bi ih rado ukinula, ali vjerojatno postoji dobar temelj da se to ne ukida. Očito to nije isplativo držati to tako. Mogu postaviti to pitanje ministru pa vam dostaviti odgovor. To je naša inicijativa bila da će se to ukinuti, ali nažalost nismo uspjeli.

ARSEN SUŠANJ – 2. pitanje – kad se misli urediti dječje igralište oko vrtića Rupa, jer je stvarno u lošem stanju. I 3. – još dalje, znači još pred godinu dana, ona ograda oko igrališta u Bregima je sva poraspadana. Evo da se nešto o tome pojasni. Hvala

**OPĆINSKI NAČELNIK –** što se tiče dječjeg igrališta Rupa – Lipa, trenutno se priprema javna nabava, odnosno nabava za taj projekt za koji smo i dobili 80% bespovratnih sredstava i evo, kažem, kad se raspiše nabava, sigurno bi to trebalo ako bude sve sa nabavom u redu biti do 30.06. slijedeće godine uz sve, nabavu, ugovore, ružno vrijeme sve bi to trebalo biti gotovo, kažem, ajmo reći za sljedeću godinu. Što se tiče dječjeg igrališta Bregi, bili smo baš pred par dana tamo sa predstavnicima Mjesnog odbora i probali smo dogovoriti sa susjedima koji tamo žive, koji su najbliži toj lokaciji i probat ćemo pronaći nekakvo drugo rješenje. Činjenica je da je dječje igralište bilo isprojektirano u suradnji sa mjesnim odborom Bregi i tako je to koncipirano. Nažalost djeca ga koriste ne baš uvijek onako kako je bilo isprojektirano i problem je tamo uništavanje tih ograda. Krpale su se ograde već više puta i stavljale nove i stavljala ojačanja i ostalo. Bili smo tamo i pokušati ćemo naći u suradnji s izvođačima neko kvalitetnije rješenje od ovog, opet da se ne naružuje, da se ne stavlja nekakav box, da se ne stavljaju ograde od 3 do 4 metra što susjedi žele jer mislim da onda to ne bi vizualno bilo toliko lijepo. Nadam se da ćemo uskoro imati bolje rješenje od ovog trenutnog koje je i da će onda duže vremena biti to u redu. Činjenica je da na ovom igralištu ima jako velik broj djece, u što sam se osobno uvjerio nekoliko puta kada sam bio gore, ima djece od 5 do 15, 16, 17 godina i naravno da koriste to igralište onako kako se možda ne bi trebalo koristiti to igralište, ali eto to su nekakve druge stvari. Mi ćemo probati kroz drugačija projektantska i druga rješenja doskočiti tom problemu na što kvalitetniji način.

**PREDSJEDNICA Općinskog vijeća** – nadovezala bi se na pitanja o vrtićima. Vrtić Rukavac da li znamo kakva je situacija sa grupama, sa onim izlazom, ulazom, nogostupima, sa oznakama da je vrtić u blizini.

**OPĆINSKI NAČELNIK** – radi se, samo to mogu reći

**PREDSJEDNICA Općinskog vijeća** – počinje nova pedagoška godina

**OPĆINSKI NAČELNIK –** znam, radi se

**PREDSJEDNICA Općinskog vijeća** – još jedno pitanje vezano za kontejnere između Lipe i Rupe, što se poduzelo?

**OPĆINSKI NAČELNIK –** dobro, izaći će se pa će se vidjet

**PREDSJEDNICA Općinskog vijeća** – hoćete se očitovati?

**OPĆINSKI NAČELNIK –** da

**SANDRO PECMAN** – 1. pitanje – uris ceste Permani – Groblje Brešca, u kojoj je fazi? Znam da je već pred dosta vremena kao da će se ucrtati da je to sve izdogovarano, ispregovarano, međutim na katastru vidim da još uvijek nije. 2 pitanje, više puta postavljano pitanje na sjednici Vijeća, barem što bi ja znao, a to je cesta županijska Brešca - Brgud. Da li imamo kakvu informaciju da li je to na dozvoli, da li ima izgleda kad će se ta dozvola izdati, da li imate bilo kakvih informacija po tom pitanju. Bili ste mi rekli pismeno odgovoriti, ali niste ništa konkretno odgovorili. Hvala

**OPĆINSKI NAČELNIK –** samo kratko, provjerit ću jednu i drugu informaciju pa ću ili dat pisani odgovor, ne znam, treba vidjeti sa Županijskom upravom za ceste u kojoj je fazi projekt odnosno projektiranje te ceste, a za uris ću provjeriti.

**SANDRO PECMAN** – na prošloj sjednici je bilo to ćemo vidjet, da li smo vidjeli

**OPĆINSKI NAČELNIK –** neki elaborati se provode po 6, 7, 8, 10 mjeseci iz samo njima poznatih razloga. I mi šaljemo i požurnice i zovemo i molimo i sve kako to ide. Pretpostavljam da tako mole i privatni investitori, svi načelnici, gradonačelnici, ravnatelji bilo kakvih ustanova. Situacija se pomiče za nas uvijek presporo, za njih, naravno uz dužno poštovanje da imaju ogromnu količinu predmeta, a jako malo izvršitelja na tim predmetima i to se za nas, za sve dozvole za sve u katastru jednostavno ide presporo od onog što bi mi htjeli i očekivali. Kažem, svaki put mi pišemo, zovemo i molimo i to se pomiče koliko se pomiče

**SANDRO PECMAN** – ali za ovu cestu Permani- Groblje Brešca, je predano na katastar?

**OPĆINSKI NAČELNIK** – provjerit ću sve da sad ne govorim napamet.

**IVANA BRATOVIĆ** – molila bi da se kontaktira lovačko društvo vezano za divljač u gornjem kraju, ja govorim sad već konkretno za Šapjane, unutar sela imamo nekoliko skupina divljih svinja, jelena i čagljeve, koji šeću po selu. Divlje svinje su nam sve izrovale, vrtove, sve okućnice.

**OPĆINSKI NAČELNIK** – prenijet ćemo informaciju

**IRENA LOVRIĆ** – kad se već razgovara o županijskim cestama, da li se možda postavilo pitanje onaj čvor prema Frlaniji, Živica. I tamo na onom čvoru bi trebalo postaviti stupiće ispred biciklista jer ne može se više proći koliko auti tamo stane.

**OPĆINSKI NAČELNIK** – što se tiče čvora, to nije čvor, nego skretanje na Frlansku cestu, znači Županijska uprava za ceste projektira proširenje ceste od tamo malo dalje, tako da samo skretanje nije obuhvaćeno s time, u razgovorima sa ravnateljem oni nemaju ove godine u planu projektiranje, odnosno nekakvu analizu da li postoji bolje rješenje toga. Mi smo to zato naručili o našem trošku da se tamo napravi analiza, da se napravi jedno, dva najbolja rješenja kako se to raskrižje može napraviti. Analiza nije gotova, ali ono što se već sada zna da bez ulaženja u okućnice ispod ili iznad ceste, znači nikakva rekonstrukcija tog raskrižja nije moguća zbog današnjih propisa. Tako da već unaprijed možemo pretpostavit da će ulascima u uređene okućnice tu doći do problema, ali kažem kad se napravi nekakva analiza i kad se prezentira to Županijskoj upravi za ceste koja upravlja tom cestom pa i tim skretanjem oni će reći u kojem smjeru oni smatraju da bi trebalo ići, a stupići bi se trebali postavit kada dođu.

**DORIS STANIĆ** – imam samo 2 pitanja. Prvo se odnosi na problematiku prilikom manifestacija u Amfiteatru i buke i nereda koje izazivaju djeca koja se igraju dok traje manifestacije. Da li se ubuduće može nekako tome doskočiti i riješiti jer je to vrlo, vrlo neugodno, nepristojno, nekulturno i smeta izvođenju. To je jedno pitanje, a drugo pitanje, zanima me šta je sa, da li idejnim projektom, općenito sa Hangarom, kao društvenim domom, u kojoj je to fazi. I da li će bit javnost upoznata sa time što se s time kani napraviti, kakve su tu ideje i općenito sve o tome. Hvala.

**OPĆINSKI NAČELNIK** – problematika prilikom manifestacija, tome se pokušalo doskočiti donekle uspješno, ali definitivno će se razmisliti da li je to najbolje. Povećalo se broj zaštitara kao jedino rješenje koje je brzo dostupno. Ja sam bio više puta tamo, i ta pod navodnicima buka se smanjila. Međutim ima svačega, ima i djece koja se tamo igraju sa dronom i svašta nešto. Kažem, bilo je više zaštitara, odnosno jedan zaštitar je bio sa te strane i situacija je bila malo bolja. Koliko je bolje to napraviti, odnosno koliko sad zaštitara još dodatno angažirati da tamo pod navodnicima tjeraju djecu ili da oni ne smetaju nekakvim priredbama, vidjet ćemo. Ove godine se prvi put to pojavilo kao nekakav veći problem, vidjet ćemo za sljedeću godinu da li ćemo naći neko bolje rješenje od toga. Što se tiče Hangara, trenutno je vani javna nabava za izbor projektanta ili projektanata za rekonstrukciju tog objekta. S time da situacija takva da ono što smo bili više puta razgovarali što se tiče strategije to bi trebalo bit dobrim dijelom financirano iz ITU mehanizma, odnosno Aglomeracije Rijeka. Strategija je još koliko ja znam na potvrdi u Ministarstvu tako da još nemamo do kraja zeleno svjetlo, ali kažem zbog nekakvog manjka vremena, odnosno vremenskog okvira u kojem se to treba izgraditi, ta sredstva opravdati raspisali smo nabavu za izbor projektanta pa ćemo vidjeti kad ta nabava bude gotova onda i naravno da ćemo kad to bude spremno za informiranje javnosti s više detalja da ćemo to i napravit. Hvala

**PREDSJEDNICA** Općinskog vijeća – konstatira da se više nitko od vijećnika nije javio za postavljanje vijećničkih pitanja te se prelazi na **usvajanje Zapisnika s 33. sjednice Općinskog vijeća.**

Konstatira da u Poslovničkom roku nije bilo dostavljenih primjedbi na isti, te daje Zapisnik sa 33. sjednice Općinskog vijeća na glasanje.

**OPĆINSKO VIJEĆE** je sa **13 glasova ZA (JEDNOGLASNO)** usvojilo **Zapisnik sa 33. sjednice Općinskog vijeća.**

**PREDSJEDNICA** Općinskog vijeća – iznosi da se, sukladno članku 63. Poslovnika Općinskog vijeća Općine Matulji, predloženi Dnevni red smatra utvrđenim budući da na isti nije bilo podnesenih prigovora u pisanom obliku. Općinski načelnik kao predlagatelj dostavio je prijedlog da se sa dnevnog reda povuče točka 6. koja glasi: ***Prijedlog za imenovanje sudaca porotnika Županijskog suda u Rijeci*** iz razloga što nisu pristigle prijave koje bi odbor razmotrio. Slijedom toga daje na glasanje sljedeći dnevni red:

***Dnevni red***

1. ***Izvješća o poslovanju trgovačkih društava u vlasništvu Općine Matulji za 2023. godinu*** 
   1. ***Komunalac d.o.o. – izvjestitelj Uprava društva***
   2. ***Liburnijske vode d.o.o.- izvjestitelj Uprava društva***
   3. ***Regionalna veletržnica Rijeka – Matulji d.d. – izvjestitelj Uprava društva***
   4. ***Nova Liburnija d.o.o.- izvjestitelj Uprava društva***
   5. ***Žičara Učka d.d. – izvjestitelj Uprava društva***
   6. ***KD Autotrolej d.o.o. – izvjestitelj Uprava društva***
   7. ***Turistička zajednica Općine Matulji – izvjestitelj Direktorica TZ***
2. ***Zaključak o dodjeli donacije NK Mune za pokroviteljstvo Općine Matulji nad organizacijom „Memorijalnog nogometnog turnira Miloš Dujmović“***

***Izvjestitelj: Pročelnica Jedinstvenog upravnog odjela Irena Gauš***

1. ***Prijedlog Odluke o ukidanju statusa javnog dobra na k.č. 2128/4 i k.č. 2128/5 k.o. Matulji***

***Izvjestitelj Vladan Mekterović, Predsjednik Odbora za poslovni prostor, stambene***

***poslove i imovinsko-pravna pitanja Vladan Mekterović,***

1. ***Prijedlog Odluke o ukidanju statusa javnog dobra na k.č. 6131/13 k.o. Mune***

***Izvjestitelj Vladan Mekterović, Predsjednik Odbora za poslovni prostor, stambene***

***poslove i imovinsko-pravna pitanja Vladan Mekterović,***

1. ***Prijedlog Odluke o ukidanju statusa javnog dobra na k.č. 640/2 i k.č. 773/4 k.o. Mihotići***

***Izvjestitelj Vladan Mekterović, Predsjednik Odbora za poslovni prostor, stambene***

***poslove i imovinsko-pravna pitanja Vladan Mekterović,***

1. ***Prijedlog Odluke o izmjeni Odluke o načinu, uvjetima i visini financiranja rada vijeća nacionalnih manjina i predstavnika nacionalnih manjina Općine Matulji,***

***Izvjestitelj: Općinski načelnik Vedran Kinkela i Voditeljica Odsjeka za samoupravu i***

***upravu Smiljana Veselinović***

1. ***Prijedlog Odluke o raspoređivanju sredstava iz Proračuna Općine Matulji za redovito financiranje političkih stranaka i nezavisnih vijećnika u 2024. godini***

***Izvjestitelj: Općinski načelnik Vedran Kinkela i Pročelnica Jedinstvenog upravnog***

***odjela Irena Gauš***

1. ***Informacija o provedenim izborima za Vijeća mjesnih odbora Rukavac, Kućeli, Mune i Žejane***

***Izvjestitelj: Voditeljica Odsjeka za samoupravu i upravu Smiljana Veselinović***

1. ***Prijedlog Odluke o izmjenama i dopunama Odluke o komunalnom redu***

***Izvjestitelj Općinski načelnik Vedran Kinkela, Voditeljica Odsjeka za samoupravu i***

***upravu Smiljana Veselinović, Voditelj Odsjeka za komunalni sustav i prostorno***

***uređenje Ronald Puharić***

1. ***Prijedlog Odluke o nerazvrstanim cestama na području Općine Matulji***

***Izvjestitelj Općinski načelnik Vedran Kinkela, Voditeljica Odsjeka za samoupravu i***

***upravu Smiljana Veselinović, Voditelj Odsjeka za komunalni sustav i prostorno***

***uređenje Ronald Puharić***

**PREDSJEDNICA Općinskog vijeća konstatira da je Općinsko Vijeće sa 13 glasova (JEDNOGLASNO) prihvatilo Dnevni red.**

***AD-1.* *Izvješća o poslovanju trgovačkih društava u vlasništvu Općine Matulji za 2023. godinu***

**PREDSJEDNICA** Općinskog vijeća poziva izvjestitelje trgovačkih društava za vrlo kratko, s obzirom da su vijećnici već pročitali materijal, u 2 rečenice pojasne svoja izvješća. Gospodin Stanić je zamolio da bude prvi izlagatelj zbog svojih obaveza pa predsjednica poziva gospodina Stanića da da izvješće za Žičara Učka d.o.o.

**MILORAD STANIĆ** je ukratko pojasnio izvješće o poslovanju trgovačkog društva Žičara Učka d.o.o. za 2023. godinu.

**PREDSJEDNICA** Općinskog vijeća je pitala, vezano za realizaciju, kad bude ažuriran projekt, pretpostavljam da i Europski fondovi, na koji način će se ta investicija financirati

**MILORAD STANIĆ** – Hrvatska nije predvidjela da se žičare financiraju u ovom sadašnjem financijskom razdoblju iz tih sredstava, kao što je to na primjer ispregovarala Slovenija. Slovenija ima ove godine puno žičara koje se financiraju u ovom razdoblju. Ali imaju tzv. financijski instrumenti, to su kreditni aranžmani do 10 milijuna € maximum koji bi se mogli koristiti za ovo.

**PREDSJEDNICA** Općinskog vijeća se zahvalila gospodinu Staniću i konstatirala da je Općinsko vijeće primilo na znanje izvješće o poslovanju društva Žičara Učka d.o.o.

**PREDSJEDNICA** Općinskog vijeća poziva gospodina Ervina Mraka da da izvješće za Komunalac d.o.o. pa možemo spojiti i Liburnijske vode d.o.o. u jedno.

**ERVINO MRAK** – je ukratko pojasnio izvješće o poslovanju trgovačkog društva Komunalac d.o.o. za 2023. godinu.

**PREDSJEDNICA** Općinskog vijeća se zahvalila gospodinu Mraku i pitala ukoliko netko ima pitanja. Nitko nije postavio pitanje pa je konstatirala da je Općinsko vijeće primilo na znanje izvješće o poslovanju društva Komunalac d.o.o.

**ERVINO MRAK** – je ukratko pojasnio izvješće o poslovanju trgovačkog društva Liburnijske vode d.o.o. za 2023. godinu.

**IRENA LOVRIĆ** – da li se planiraju postavljati kakvi podzemni spremnici za smeće

**ERVINO MRAK** – to nema veze s vodom

**IRENA LOVRIĆ** – ne s vodom nego s Komunalcem

**PREDSJEDNICA** Općinskog vijeća – odgovorila je da to nema veze sa društvom Liburnijske vode d.o.o.

**IRENA LOVRIĆ** – zna da nije, ali je isti direktor

**PREDSJEDNICA** Općinskog vijeća se zahvalila gospodinu Mraku i pitala ukoliko još netko ima pitanja. Nitko nije postavio pitanje pa je konstatirala da je Općinsko vijeće primilo na znanje izvješće o poslovanju trgovačkog društva Liburnijske vode d.o.o.

**ERVINO MRAK** – odgovorio je na pitanje vijećnice Lovrić da ukoliko se dogovorimo s Općinom Matulji o nekim lokacijama može se napraviti. Ali misli da je preporuka da je bolje da se stave nadzemni, radi kontrole i radi pražnjenja i ostalog funkcioniranja, ukopani su jako skupi i održavanje je skupo.

Arsen Sušanj je napustio sjednicu Općinskog vijeća te je prisutno 12 vijećnika.

**PREDSJEDNICA** Općinskog vijeća poziva gospodina Vilima Sankovića da da izvješće o poslovanju trgovačkog društva Regionalna veletržnica Rijeka-Matulji d.d. za 2023.g.

**VILIM SANKOVIĆ** – je ukratko pojasnio izvješće o poslovanju trgovačkog društva Regionalna veletržnica Rijeka-Matulji d.d. za 2023. godinu.

**PREDSJEDNICA** Općinskog vijeća se zahvalila gospodinu Sankoviću i pitala ukoliko netko ima pitanja.

**OPĆINSKI NAČELNIK –** obzirom da je Općina Matulji od početka zapravo involvirana i glavni je inicijator te situacije, da se prenese u vlasništvo da se ti poslovni udjeli stekne Općina Matulji. Samo nekakvo objašnjenje, ne zna koliko od vijećnika znaju, zašto bi bilo problematično raspajanje, na koji način CERP inače raspolaže sa tim poslovnim udjelima. Jer što se događa, sada imamo članova Skupštine koji nažalost traže nekakva svoja prava, traže da ih se isplate njihovi poslovni udjeli koje su dobili, a nema nikakvog interesa niti obveze da Veletržnica otkupljuje te dionice. Veletržnica je dioničko društvo, ali nije izlistana na burzi da ima obvezu otkupljivanja dionica. To je bio samo način kako da se pravno formalno Veletržnica osnuje. I sad, kažem, zbog čega postoji bojazan da se tih 53%, a gdje Općina Matulji sudjeluje i sa terenom koji je dio temeljnog kapitala i što bi se tu moglo dogodit. Da se upozna Vijećnike sa tim problemom i zašto smo zapravo pokrenuli tu inicijativu koju jesmo.

**VILIM SANKOVIĆ** – CERP je prije imao u Veletržnici udio od 17%, međutim oni su isto taj svoj udio u nekoliko godina prenijeli na Hrvatske branitelje temeljem relevantnih zakona i sada, Veletržnica je pred 4 godine imala 25 dioničara, a sada ih ima 150 dioničara. I u praksi se dešava da svi ti Hrvatski branitelji koji su dobili, većinom su to branitelji, ima i ljudi koji su dobili dionice po osnovi prava na povrat bespravno otuđene imovine. Ti branitelji se javljaju, i kako je rekao načelnik, očekuju da se te dionice otkupe, jer nemaju neke dodane vrijednosti od nje. Kad bi se ovaj preostali dio od 53% išao tim scenarijem, onda je upitno na koji način bi to funkcioniralo dalje.

**PREDSJEDNICA** Općinskog vijeća konstatirala da je Općinsko vijeće primilo na znanje izvješće o poslovanju trgovačkog društva Regionalna veletržnica Rijeka-Matulji d.d. za 2023.g.

**PREDSJEDNICA** Općinskog vijeća – s obzirom da se direktor trgovačkog društva Nova Liburnija d.o.o. ispričao, možemo konstatirati da je Općinsko vijeće primilo na znanje izvješće o poslovanju trgovačkog društva Nova Liburnija d.o.o. za 2023. g.

**PREDSJEDNICA** Općinskog vijeća poziva gospodina Petra Vidačkovića da da izvješće o poslovanju trgovačkog društva KD Autotrolej d.o.o. za 2023.g.

**PETAR VIDAČKOVIĆ** - je ukratko pojasnio izvješće o poslovanju trgovačkog društva KD Autotrolej d.o.o. za 2023. godinu.

**PREDSJEDNICA** Općinskog vijeća se zahvalila gospodinu Vidačkoviću i pitala ukoliko netko ima pitanja.

**NEVIO KLARIĆ** – samo kratko razmišljanje što se tiče izvještaja Autotroleja. Znamo, nije nikakva novost da fali radnika. Uvoz stranih radnika je na kraju propao, nije se to uspjelo izrealizirati, i dalje imamo taj problem koji imamo, nismo uspjeli sa tim rješenjem.. S druge strane gledajući financijske podatke, odnosno pokazatelje i uspoređujući ih s prošlom godinom, oni jesu možda neznatno bolji, ali i dalje društvo nije likvidno, i dalje se samo 13% obveza financira iz vlastitih sredstava. Ako sam ja dobro iščitao, zadnji pomaci kod Društva su na onim autobusnim stanicama što se digitaliziralo i nabavke novih autobusa. Nisam baš siguran da li se u tom smjeru može gledati pozitivno na takve stvari kad ima puno veći problem, da se rješavaju stvari poput digitalizacije stanice, iako je to super, fora je to vidjeti i moramo držati neki korak, biti moderni. Mislim da su puno veći problemi koji su nam pred nosom, a mi radimo neke više vizualne stvari.

**PETAR VIDAČKOVIĆ** – što se tiče ove digitalizacije, ona je bila u sklopu projekta koji je financiran 85% iz EU fondova tako da to nije značajno utjecalo na likvidnost društva. A ovo što govorite da je neki od financijskih pokazatelja možda negativan i što se tiče likvidnosti on se uglavnom odnosi na to što mi, na primjer kao što je svaki javni prijevoznik financiran iz subvencije, mi to nemamo, a subvencija je planirana za godinu dana, ali paralelno s time ona nije iskazana kao potraživanje. Kad bi mi to na početku godine uvrstili kao potraživanje za cijelu godinu, taj bi se pokazatelj nešto i popravio.

**PREDSJEDNICA** Općinskog vijeća – zna da je ovo izvješće za 2023. godinu, ali vjerojatno će zanimati i naše mještane, novi vozni red, možda ćete nam znati odgovoriti, da li je vani, da li je usklađen sa školom, vrtićima

**PETAR VIDAČKOVIĆ** – danas je objavljen

**PREDSJEDNICA** Općinskog vijeća konstatirala da je Općinsko vijeće primilo na znanje izvješće o poslovanju trgovačkog društva KD Autotrolej d.o.o. za 2023.g.

**PREDSJEDNICA** Općinskog vijeća – s obzirom da se direktorica Turističke zajednice Općine Matulji ispričala, možemo konstatirati da je Općinsko vijeće primilo na znanje izvješće o poslovanju Turističke zajednice Općine Matulji za 2023. g.

***AD-2. Zaključak o dodjeli donacije NK Mune za pokroviteljstvo Općine Matulji nad organizacijom „Memorijalnog nogometnog turnira Miloš Dujmović“***

**PREDSJEDNICA** Općinskog vijeća konstatira da su vijećnici dobili materijal, poziva izvjestitelje za eventualna dodatna obrazloženje.

Utvrđuje da izvjestitelji nemaju dodatnih obrazloženja, otvara raspravu, te pošto se nitko od vijećnika nije javio za raspravu, zatvara raspravu, te daje prijedlog Zaključka o dodjeli donacije NK Mune za pokroviteljstvo Općine Matulji nad organizacijom „Memorijalnog nogometnog turnira Miloš Dujmović“ na glasanje.

**OPĆINSKO VIJEĆE je sa 12 glasova ZA (JEDNOGLASNO) donijelo Zaključak o dodjeli donacije NK Mune za pokroviteljstvo Općine Matulji nad organizacijom „Memorijalnog nogometnog turnira Miloš Dujmović“.**

***AD-3. Prijedlog Odluke o ukidanju statusa javnog dobra na k.č. 2128/4 i k.č. 2128/5 k.o. Matulji***

**PREDSJEDNICA** Općinskog vijeća konstatira da su vijećnici dobili materijal i grafičke priloge te da je predlagatelj uložio amandman na ovu točku dnevnog reda.

SMILJANA VESELINOVIĆ – u članku 1 prijedloga Odluke briše se riječ „kao“ jer je nepotrebna, čisto gramatička ispravka.

Utvrđuje da izvjestitelji nemaju dodatnih obrazloženja, otvara raspravu, te pošto se nitko od vijećnika nije javio za raspravu, zatvara raspravu, te daje prijedlog Odluke o ukidanju statusa javnog dobra na k.č. 2128/4 i k.č. 2128/5 k.o. Matulji sa amandmanom na glasanje.

**OPĆINSKO VIJEĆE je sa 12 glasova ZA (JEDNOGLASNO) donijelo Odluku o ukidanju statusa javnog dobra na k.č. 2128/4 i k.č. 2128/5 k.o. Matulji sa amandmanom.**

***AD-4. Prijedlog Odluke o ukidanju statusa javnog dobra na k.č. 6131/13 k.o. Mune***

**PREDSJEDNICA** Općinskog vijeća konstatira da su vijećnici dobili materijal.

Utvrđuje da izvjestitelji nemaju dodatnih obrazloženja, otvara raspravu, te pošto se nitko od vijećnika nije javio za raspravu, zatvara raspravu, te daje prijedlog Odluke o ukidanju statusa javnog dobra na k.č. 6131/13 k.o. Mune na glasanje.

**OPĆINSKO VIJEĆE je sa 12 glasova ZA (JEDNOGLASNO) donijelo Odluku o ukidanju statusa javnog dobra na k.č. 6131/13 k.o. Mune.**

***AD-5. Prijedlog Odluke o ukidanju statusa javnog dobra na k.č. 640/2 i k.č. 773/4 k.o. Mihotići***

**PREDSJEDNICA** Općinskog vijeća konstatira da su vijećnici dobili materijal.

Utvrđuje da izvjestitelji nemaju dodatnih obrazloženja, otvara raspravu, te pošto se nitko od vijećnika nije javio za raspravu, zatvara raspravu, te daje prijedlog Odluke o ukidanju statusa javnog dobra na k.č. 640/2 i k.č. 773/4 k.o. Mihotići na glasanje.

**OPĆINSKO VIJEĆE je sa 12 glasova ZA (JEDNOGLASNO) donijelo Odluku o ukidanju statusa javnog dobra na k.č. 640/2 i k.č. 773/4 k.o. Mihotići**

***AD-6. Prijedlog Odluke o izmjeni Odluke o načinu, uvjetima i visini financiranja rada vijeća nacionalnih manjina i predstavnika nacionalnih manjina Općine Matulji***

**PREDSJEDNICA** Općinskog vijeća konstatira da su vijećnici dobili materijal.

Utvrđuje da izvjestitelji nemaju dodatnih obrazloženja, otvara raspravu, te pošto se nitko od vijećnika nije javio za raspravu, zatvara raspravu, te daje prijedlog Odluke o izmjeni Odluke o načinu, uvjetima i visini financiranja rada vijeća nacionalnih manjina i predstavnika nacionalnih manjina Općine Matulji na glasanje.

**OPĆINSKO VIJEĆE je sa 12 glasova ZA (JEDNOGLASNO) donijelo Odluku o izmjeni Odluke o načinu, uvjetima i visini financiranja rada vijeća nacionalnih manjina i predstavnika nacionalnih manjina Općine Matulji.**

***AD-7. Prijedlog Odluke o raspoređivanju sredstava iz Proračuna Općine Matulji za redovito financiranje političkih stranaka i nezavisnih vijećnika u 2024. godini***

**PREDSJEDNICA** Općinskog vijeća konstatira da su vijećnici dobili materijal.

Utvrđuje da izvjestitelji nemaju dodatnih obrazloženja, otvara raspravu, te pošto se nitko od vijećnika nije javio za raspravu, zatvara raspravu, te daje prijedlog Odluke o raspoređivanju sredstava iz Proračuna Općine Matulji za redovito financiranje političkih stranaka i nezavisnih vijećnika u 2024. godini na glasanje.

**OPĆINSKO VIJEĆE je sa 12 glasova ZA (JEDNOGLASNO) donijelo Odluku o raspoređivanju sredstava iz Proračuna Općine Matulji za redovito financiranje političkih stranaka i nezavisnih vijećnika u 2024. godini.**

***AD-8. Informacija o provedenim izborima za Vijeća mjesnih odbora Rukavac, Kućeli, Mune i Žejane***

**SMILJANA VESELINOVIĆ –** Općinsko vijeće je 15.05.2024. donijelo Odluku o raspisivanju izbora za članove vijeća Mjesnih odbora Rukavac, Kućeli, Mune i Žejane. Izbori su održani 07. srpnja 2024. godine u skladu sa Odlukom, provedene su sve propisane izborne radnje i u roku za zaprimanje kandidacijskih lista zaprimljene su 4 pravovaljane kandidacijske liste za svaki od vijeća mjesnog odbora po 1: za vijeće mjesnog odbora Mune kandidacijska lista grupe birača, nositeljica liste Martina Šverko; za vijeće mjesnog odbora Rukavac kandidacijska lista Socijaldemokratske partije Hrvatske, nositelj liste Niko Bagarić; za vijeće mjesnog odbora Kućeli kandidacijska lista grupe birača, nositelj liste Oleg Medica i za vijeće mjesnog odbora Žejane, kandidacijska lista Socijaldemokratske partije Hrvatske, nositelj liste Željko Doričić. Izbori su provedeni tijekom nedjelje, 07.07.2024. godine. Najveći odaziv je bio za vijeće mjesnog odbora Mune, koja izborna jedinica ima 203 glasača, a glasanju je pristupilo 60 njih, odnosno 29,5 % i svi listići su bili važeći. U Rukavcu, koji ima ukupno 1068 birača, glasanju je pristupilo 17 njih, odnosno 1,6%, slab odaziv, a svi listići su bili važeći. Za Kućele, od 105 glasača, pristupilo je 12 ili 11,4%, svi listići su bili važeći. Za Žejane, od 106 glasača, glasanju je pristupilo 10 ili 9,4%, svi listići su bili važeći. Slijedom navedenog održane su konstituirajuće sjednice pa je tako 24.07.2024. konstituirano Vijeće Mjesnog odbora Mune, gdje je za predsjednicu izabrana Martina Šverko i Vijeće Mjesnog odbora Žejane, gdje je za predsjednika izabran Željko Doričić. 25.07.2024.konstituiran je Mjesni odbor Kućeli, gdje je za predsjednika izabran Oleg Medica. Istoga dana u Mjesni odbor Rukavac, za predsjednika je izabran Niko Bagarić.

**PREDSJEDNICA** Općinskog vijeća zahvalila je na izvješću.

***AD-9. Prijedlog Odluke o izmjenama i dopunama Odluke o komunalnom redu***

**PREDSJEDNICA** Općinskog vijeća konstatira da su vijećnici dobili materijal te da je predlagatelj uložio amandmane na ovu točku dnevnog reda.

**SMILJANA VESELINOVIĆ** – amandmani se uglavnom odnose na pravopisne i nomotehničke greške i terminološko usklađenje nekih dijelova odluke, s tim da bi se posebno osvrnula na amandman broj 5 koji bi htjela naglasiti da je greškom ostavljena stara terminologija. Znači iz prijedloga Odluke o izmjeni i dopuni te Odluke vidjeli ste da se sada držanje životinja propisuje na drugačiji način pa se onda ovim amandmanom mijenja izraz na način da se odnosi samo na područja na kojima je zabranjena izgradnja objekata zamjenjuje se riječima „na kojima je zabranjeno držanje i uzgoj domaćih životinja.“

**PREDSJEDNICA** Općinskog vijeća - utvrđuje da izvjestitelji nemaju dodatnih obrazloženja, otvara raspravu, te pošto se nitko od vijećnika nije javio za raspravu, zatvara raspravu, te daje prijedlog Odluke o izmjenama i dopunama Odluke o komunalnom redu sa amandmanima na glasanje.

**OPĆINSKO VIJEĆE je sa 12 glasova ZA (JEDNOGLASNO) donijelo Odluku o izmjenama i dopunama Odluke o komunalnom redu sa amandmanima.**

***AD-10. Prijedlog Odluke o nerazvrstanim cestama na području Općine Matulji***

**PREDSJEDNICA** Općinskog vijeća konstatira da su vijećnici dobili materijal te da je predlagatelj uložio amandmane na ovu točku dnevnog reda.

**SMILJANA VESELINOVIĆ** – amandmani se uglavnom odnose na pravopisne i nomotehničke greške i terminološka usklađenja. U članku 30. smo umjesto izraza „radne strojeve“, definirali kao „pogotovo gusjeničari, strojevi na lancima na kotačima i slično“ kako bi uključili vozila kojima inače Hrvatske šume prometuju da nemaju problema s provedbom Odluke.

**PREDSJEDNICA** Općinskog vijeća - utvrđuje da izvjestitelji nemaju dodatnih obrazloženja, otvara raspravu.

**SANDRO PECMAN** – još jedna greška u članku 37. riječ „nije“ je višak

**SMILJANA VESELINOVIĆ** – ispraviti će se i pregledati cijeli tekst još jednom

**SLOBODAN JURAČIĆ** – ja nemam primjedbi. Kako bi rekli naši susjedi Mašala, nakon 10, 11, 12 godina smo konačno dočekali ovu odluku na našim stolovima. Ja se samo nadam da registar nerazvrstanih cesta, uris nerazvrstanih cesta koji bi trebalo odraditi da se sve riješi, nećemo čekati slijedećih 10 do 15 godina, nego da će Općinska uprava to riješiti u vrlo brzo vrijeme. Jer bez toga ova odluka je sporadična, ako nemamo registar nerazvrstanih cesta i ako nemamo uris nerazvrstanih cesta. Pa nadam se da nećemo čekati slijedećih 10 do 12 godina da Općinska uprava napravi ova dva akta.

**PREDSJEDNICA** Općinskog vijeća - pošto se nitko više od vijećnika nije javio za raspravu, zatvara raspravu, te daje prijedlog Odluke o nerazvrstanim cestama na području Općine Matulji sa amandmanima na glasanje.

**OPĆINSKO VIJEĆE je sa 12 glasova ZA (JEDNOGLASNO) donijelo Odluku o nerazvrstanim cestama na području Općine Matulji sa amandmanima.**

Sjednica je završila u 18,25 sati.

Ovjerovitelji: Arsen Sušanj

Ivana Bratović

Predsjednica

Općinskog vijeća Općine Matulji

Iva Letina